Qasym-Zjomart Toqajev

Qasym-Zjomart Toqajev (kasakhisk: Қасым-Жомарт Кемелұлы Тоқаев, Qasym-Zjomart Kemeluly Toqajev, russisk: Касым-Жомарт Кемелевич Токаев, født 17. mai 1953 i Almaty) er en kasakhstansk politiker som fra 20. mars 2019 er landets president. Han overtok presidentembetet etter Nursultan Nazarbajev, som trakk seg fra stillingen etter å ha vært president siden Kasakhstan ble selvstendig. Toqajev har en karriere som diplomat og har vært Kasakhstans utenriksminister og statsminister samt senatspresident.

Liv og virke

Bakgrunn 
Toqajev er sønn av en forfatter og ble født inn i det som er beskrevet som en sovjetisk elitefamilie.

Han er utdannet ved Moskvas statlige institutt for internasjonal politikk (MGIMO).

Sovjetisk og russisk diplomat 
Etter å ha avlagt slutteksamen ved MGIMO i 1975, begynte han på en karriere i Sovjetunionens utenrikstjeneste og ved utenriksdepartementet i Moskva. Han har vært stasjonert i Singapore og Kina. I 1991, året da Kasakhstan ble selvstendig, arbeidet han ved den sovjetiske ambassaden i Beijing. Han fullførte Russlands diplomatakademi i 1992.

Kasakhstansk diplomat 

Toqajev ble i 1992 viseutenriksminister i hjemlandet Kasakhstan, for så å bli første viseutenriksminister året etter og utenriksminister i 1994.

Han ble visestatsminister i mars 1999 og statsminister fra oktober samme år. Han gikk av som statsminister i 2002 og gikk etter dette tilbake til utenriksdepartementet. Toqajev ble på nytt utenriksminister, en stilling han hadde fra fram til 2007.

I 2007 ble han president i Kasakhstans senat. Fra samme år ble han med i Nur Otan-partiet, der han også sitter i partiledelsen.

FNs generalsekretær utnevnte i mars 2011 Toqajev til generaldirektør for FNs Genève-kontor.  Samtidig ble han visegeneralsekretær og personlig representant for FNs generalsekretær ved Nedrustningskonferansen, der han også var konferansens generalsekretær.

President 

Da Nursultan Nazarbajev, som hadde vært president siden Kasakhstan ble selvstendig, trakk seg i mars 2019, ble Toqajev hans etterfølger i kraft av stillingen som senatspresident. Toqaev ble innsatt i presidentembetet 20. mars 2019.

Partiet Nur Otan nominerte så Toqajev til presidentkandidat i valget som ble utlyst til 9. juni 2019. Det skjedde ved en partikongress ledet av Nursultan Nazarbajev, partileder i Nur Otan.

I forbindelse med presidentvalget, som Toqajev var ventet å vinne, fant det sted det demonstrasjoner og politiet pågrep både demonstranter og journalister. Ifølge landets valgkommisjon vant Toqaev valget med 70,96 % av stemmene. Den nærmeste rivalen, Amirzhan Kosanov, fikk 16,23 % av stemmene. Internasjonale valgobservatører mente valget var fikset. OSSEs valgobservasjon rapporterte om mangel på respekt for grunnleggende rettigheter og demokratiske standarder og fant omfattende uregelmessigheter ved avviklingen av valget.

Referanser 

Kasakhstanske politikere
Personer fra Almaty